कोर्ट ने कहा- आरोपी को जज पर कमेंट करने का अधिकार नहीं
Sukesh Chandrasekhar  Money Laundering Case दिल्ली की पटियाला हाउस कोर्ट ने शनिवार को महाठग सुकेश चंद्रशेखर को फटकार लगाई। सुकेश ने 200 करोड़ के मनी लॉन्ड्रिंग केस की सुनवाई कर रहे जज पर पक्षपात का आरोप लगाया था।
दिल्ली की पटियाला हाउस कोर्ट ने शनिवार को महाठग सुकेश चंद्रशेखर को फटकार लगाई। सुकेश ने 200 करोड़ के मनी लॉन्ड्रिंग केस की सुनवाई कर रहे जज पर पक्षपात का आरोप लगाया था। उसने कोर्ट में एक याचिका दाखिल कर केस दूसरे जज को ट्रांसफर करने की मांग की थी। कोर्ट ने उसकी याचिका पर नाराजगी जताते हुए कहा कि आरोपी को पीठासीन अधिकारी पर कमेंट करने का अधिकार नहीं है।
कोर्ट ने कहा- याचिका आधारहीन है
कोर्ट ने कहा कि अगर आपको राहत मिलती है तो कोर्ट अच्छा है, लेकिन अगर राहत न मिले तो कोर्ट बायस्ड है, यह याचिका आधारहीन है। कोर्ट ने सुकेश की याचिका पर सुनवाई करने से इनकार कर दिया। उधर, कोर्ट ने मनी लॉन्ड्रिंग केस में सुकेश की न्यायिक हिरासत भी 31 मार्च तक बढ़ा दी है।
इससे पहले सुकेश को 10 मार्च को मनी लॉन्ड्रिंग के मामले में पटियाला कोर्ट में पेश किया गया था। तब कोर्ट ने सुकेश की न्यायिक हिरासत बढ़ा दी थी। इसके साथ ही कोर्ट ने सुकेश को 18 मार्च को वीडियो कॉफ्रेंसिंग के जरिए पेश होने का आदेश दिया था।
24 फरवरी को सुकेश की 9 दिनों की कस्टडी पूरी होने के बाद ED ने उसे पटियाला हाउस कोर्ट में पेश किया था। जांच एजेंसी ने कोर्ट से सुकेश की हिरासत चार दिन बढ़ाने की मांग की थी। सुनवाई के दौरान ED ने कहा था कि उसे केस से जुड़े कुछ नए फैक्ट्स और सबूत मिले हैं।
इस बारे में सुकेश से पूछताछ करनी है। वहीं, सुकेश के वकील ने इसका विरोध करते हुए कहा कि ED को पहले ही 9 दिन की कस्टडी दी जा चुकी है। ये मनी ट्रेल का मामला है, इसीलिए केस की जांच के लिए आरोपी को कस्टडी में रखने की जरूरत नहीं है। हालांकि कोर्ट ने सुकेश की रिमांड बढ़ा दी थी।
200 करोड़ मनी लॉन्ड्रिंग केस में आरोपी है सुकेश
पिछले साल ED ने सुकेश चंद्रशेखर और अन्य के खिलाफ 200 करोड़ रुपए के मनी लॉन्ड्रिंग मामले में चार्जशीट दाखिल की थी। आरोप के मुताबिक, सुकेश ने तिहाड़ जेल में सजा काटते हुए एक कारोबारी की पत्नी से जबरन वसूली की थी।
इस जबरन वसूली के केस में ED ने जैकलीन फर्नांडीज और नोरा फतेही को गवाह के तौर पर दर्ज किया था, इसलिए उन्हें जांच एजेंसी बार-बार पूछताछ के लिए बुलाती रहती है। सुकेश, जैकलीन और नोरा के अलावा चाहत खन्ना और निक्की तंबोली को भी अपने जाल में फंसाने की कोशिश कर चुका है। हालांकि इन सभी एक्ट्रेसेस ने सुकेश के खिलाफ अपना बयान दर्ज कराया है। सबका एक ही मानना है कि सुकेश ने उनके साथ धोखाधड़ी की है।
सुकेश चंद्रशेखर से जुड़ी अन्य खबरें भी पढ़ें...
ठग सुकेश ने तिहाड़ के DG को लिखी चिट्ठी, कहा- मेरी जान को खतरा, जेल बदलने की मांग की
मनी लॉन्ड्रिंग केस में दिल्ली की मंडोली जेल में बंद ठग सुकेश चंद्रशेखर ने तिहाड़ जेल के DG के नाम एक चिट्ठी लिखी है। इसमें उसने जेल अधिकारियों पर रिश्वत लेने का आरोप लगाया है। उसका कहना है कि यहां उसकी जान को खतरा है। इसके चलते उसकी जेल बदली जाए या फिर जेल अधिकारियों का ट्रांसफर किया जाए। पढ़ें पूरी खबर...